Document ID: /roh_data/filtered/fineweb-2-filterrobots_roh.jsonl.gz/2027

Atgnas finamiras ed agens princips
Tge èn las lingias directivas da la SSR?
En las bleras interpresas pli grondas datti lingias directivas. Las lingias directivas inditgeschan la direcziun a l'interpresa. Ellas descrivan tge visiun ch'è la basa da l'interpresa e tge missiun che duai vegnir ademplida communablamain. Vers anora mussan las lingias directivas la tenuta da l'interpresa. Las lingias directivas mussan la politica d'interpresa e la strategia. Ultra da la missiun e la visiun menziunan las lingias directivas da la SSR maximas centralas: autenticitad, independenza, varietad, creativitad e fairness.
Tge finamira vul la SSR cuntanscher cun sia strategia d'interpresa?
La strategia d'interpresa resguarda tut ils secturs externs (purschida e martgà, incumbensa) ed interns (process, finanzas, persunal) da l'interpresa. Ella dat la direcziun per il svilup da la SSR. Dad ella derivan las strategias parzialas da las unitads d'interpresa (RSI, RTR, RTS, SRF, SWI), dals secturs spezials (p.ex. operaziuns, finanzas) e da las societads affiliadas (Technology and Production Center Switzerland AG, SWISS TXT AG, Telvetia SA e Mxlab AG). Las prescripziuns strategicas en connex cun la purschida dattan il rom per il svilup da la purschida linguistic-regiunala u surregiunala da la SSR. Da quella furman ils responsabels da program e da producziun ils puncts centrals per lur secturs.
Tge finamiras cumpiglia la strategia d'interpresa actuala da la SSR?
La strategia d'interpresa mussa a la SSR la via ad ina chasa da multimedia digitala. La SSR vul cuntegns per tut las furmas decisivas d'utilisaziun da las medias e tut las plattafurmas funcziunalas. Ella s'orientescha vi da la plivalur per las utilisadras ed ils utilisaders e fa sias purschidas là, nua che quels sa chattan. Concret vul quai dir che la SSR
- cumplettescha la purschida per il public mobil, giuven ed urban e per persunas cun ina biografia da migraziun;
- intensivescha il contact cun las utilisadras ed ils utilisaders da las medias, cunzunt en las raits socialas. La SSR utilisescha online e HbbTV per interagir cun il public;
- tgira in schurnalissem independent e malcumadaivel cun ina professiunalitad che metta standards;
- aspirescha a cooperaziuns regiunalas, naziunalas ed internaziunalas;
- surpiglia la responsabladad per la plazza da medias, per l'economia publica e per ina societad persistenta;
- pratitgescha l'innovaziun ed augmenta l'agilitad;
- promova ina cultura d'interpresa digitala.